**Baltijos šalių chemijos olimpiadoje Lietuvos mokiniai iškovojo II ir III vietas**

**Š.m. gegužės 9–11 dienomis Vilniuje vyko 31-oji Baltijos šalių chemijos olimpiada, kurioje varžėsi jaunieji chemikai iš Lietuvos, Latvijos ir Estijos. Mūsų šalies atstovus lydėjo sėkmė: užimtos net dvi prizinės vietos.**

2-ą vietą pelnė Lietuvos atstovas Tomas Razbadauskas, KTU gimnazijos III gimnazijos klasės mokinys (mokytoja Birutė Maciulevičienė).

Justas Miliauskas, Vilniaus licėjaus IV gimnazijos klasės mokinys (mokytoja Rasa Žemaitienė) užėmė 3-ią vietą.

Pirmąją vietą nedideliu taškų skirtumu iškovojo Latvijos atstovė Līva Eglīte.

„Džiugu, kad Lietuvos moksleiviai šioje olimpiadoje kasmet demonstruoja puikius rezultatus. Ne išimtis ir šie metai, kai medaliais pasipuošė du mūsų šalies atstovai“, – sako Gediminas Beresnevičius, mūsų šalies mokinių dalyvavimą tarptautinėse olimpiadose organizuojančios Lietuvos neformaliojo švietimo agentūros (LINEŠA) Gebėjimų ugdymo skyriaus vadovas.

Iš viso šiemetinėje olimpiadoje varžėsi 20 mokinių: 6 Latvijos, 6 Estijos ir 8 Lietuvos atstovai.

**Lietuviai geriausiai pasirodė bendroje įskaitoje**

Baltijos šalių chemijos olimpiados programa tradiciškai buvo padalinta į du turus – teorinį ir praktinį.

Praktinis turas truko penkias valandas ir iš dalyvių pareikalavo ne tik darbo laboratorijoje įgūdžių, bet ir gebėjimo efektyviai planuoti laiką. Mokiniai atliko du cheminės analizės eksperimentus, kuriuose reikėjo taikyti titravimo, nusodinimo, filtravimo technikas, taip pat nustatyti medžiagos koncentraciją pagal reakcijos kinetinius parametrus.

Antrąją olimpiados dieną dalyviai krimto 6-ias teorinio turo užduotis.

Šios užduotys apima platų temų spektrą: kuro elementų termodinamiką ir energijos išgavimą, cheminę analizę ir masių spektrometrijos metodo taikymą, kristalinių medžiagų struktūrą ir kristalinio lauko teoriją, organinę sintezę bei molekulinių orbitalių teoriją.

„Užduotys pareikalavo tvirtų teorinių žinių, kurios nebūdingos vidutiniam mokiniui, ir gebėjimo jas taikyti nestandartinėse situacijose. Lietuvių komanda, kaip ir praeitais metais, geriausiai pasirodė bendroje įskaitoje“, – pasakoja LINEŠA atstovas.

Kol mokiniai sprendė užduotis, komandų vadovai turėjo galimybę pabendrauti ir pasidalinti žiniomis, susijusiomis su chemijos olimpiadų organizavimu bei mokinių ruošimu joms.

„Olimpiadų metu vaikai susiranda naujų draugų, su kuriais bendrauja ir po konkursų, susitinka baigę mokslus bei profesinėje veikloje. Linkime Lietuvos komandai sėkmės artėjančioje tarptautinėje olimpiadoje Jungtiniuose Arabų Emyratuose š. m. liepos 5–16 d., – sako G. Beresnevičius.

31-ąją Baltijos šalių chemijos olimpiadą organizavo Švietimo, mokslo ir sporto ministerija, LINEŠA, Vilniaus universitetas, Vilniaus universiteto Chemijos ir geomokslų fakultetas, Lietuvos gamtos mokslų olimpiadų asociacija.

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse. LINEŠA kasmet organizuoja Lietuvos mokinių dalykines olimpiadas, konkursus, kitus renginius.*

*Iš viso kartu su partneriais LINEŠA organizuoja beveik 50 nacionalinių renginių.*   
*Olimpiadų nacionaliniuose etapuose nugalėjusiems mokiniams LINEŠA organizuoja pasirengimo tarptautinėms olimpiadoms stovyklas, o tarptautinių renginių dalyviams bei jų mokytojams – kasmetinę jų pagerbimo šventę. LINEŠA taip pat yra tarptautinių dalykinių mokinių olimpiadų organizatorė Lietuvoje.*

***Daugiau informacijos:*** [***www.linesa.lt***](http://www.linesa.lt)

***Papildomos informacijos teirautis:***

*Tatjana Švec*

*Lietuvos neformaliojo švietimo agentūros (LINEŠA)*

*Rinkodaros ir komunikacijos skyriaus vadovė*  
*+370 602 90133*  
*tatjana.svec@linesa.lt t*